עם זו יצרתי/יא
פרק יא: עשר פרשות בריאה – בחמישה זוגות

כל זוג והייחודיות שלו

עד כאן סקרנו עשר פרשות בריאה. פרשות העוסקות בבריאת עם ישראל. ליתר דיוק "תחנות" בבריאת עם ישראל. כל פרשה כזו בת 22 פסוקים. תוך כדי עיון ולימוד של הפרשות מתברר שעשר הפרשות באות בזוגות. בעצם, אפשר לומר שבבריאת עם ישראל יש חמש "תחנות", כאשר בכל "תחנה" יש שתי פרשות. להלן חמשת הזוגות:
א.	זוג ראשון: פרשת האדם הראשון ופרשת נח.
ב.	זוג שני: פרשת הברית עם אברהם אבינו ופרשת בחירתו של יעקב כממשיך.
ג.	זוג שלישי: פרשת בני ישראל במצרים ופרשת יציאת מצרים.
ד.	זוג רביעי: פרשת מעמד הר סיני ופרשת חידוש הברית.
ה.	זוג חמישי: פרשות המשכן. הפרשה הראשונה- הציווי להקים את המשכן, ואילו הפרשה השניה- הקמת המשכן.
בעיון בכל זוג אנו נמצא שלכל זוג יש מאפיין המיוחד לו שעושה אותו ליחידה אחת הבנויה משתי פרשות.

1.	הזוג הראשון – אדם ונח. אדם הראשון הוא אבי כל האנושות. כך גם נח, כל העולם הוא מצאצאיו של נח. שניהם, אדם ונח, שייכים לתקופת "אלפיים שנות תוהו". זו התקופה הקודמת להופעתו של אברהם אבינו.
2.	הזוג השני –  הפרשות השלישית והרביעית עוסקות באבות האומה: אברהם, יצחק ויעקב. האבות הם החוליה הראשונה אשר יוצרת את הקשר בין ה' לבין העם הנבחר. ה' כורת ברית עם האבות וזרעם אחריהם ולא עם כל האנושות.
3.	הזוג השלישי – הופעת עם ישראל במצרים ואחר כך יציאת מצרים. שתי פרשות אלו, החמישית והשישית, עוסקות בעם ישראל מהצד הגשמי והלאומי שלו.
4.	הזוג הרביעי – מעמד הר סיני וחידוש הברית. שתי פרשות אלה עוסקות בגאולה הרוחנית של ישראל. פרשות אלה מוסיפות לעם ישראל את הפן הדתי והערכי שלו, את התורה והמצוות. בעצם, שתי הפרשות הן הברית בין ה' לבין העם.
5.	הזוג החמישי – פרשות המשכן. פרשה תשיעית – הציווי להקמת המשכן. פרשה עשירית – הקמת המשכן וגילוי שכינה. שתי הפרשות עוסקות בתכלית ובייעוד של עם ישראל: עם במצב שגרתי חי תחת ענני הכבוד. עם החי במצב של גילוי שכינה יומם ולילה במשך דור שלם. העם מגיע לשיא של ייעוד ותכלית: עם קדוש בברית עם המלך הקדוש. העם בונה מקדש–משכן וזוכה להתקרבות ולהתחברות עם בורא עולם.

לסיכום, כל זוג הוא יחידה אחת שלימה. בכל זוג פרשות, הפרשה השניה היא המשך של הפרשה הראשונה ואף משלימה אותה.